Veniturile totale medii lunare au reprezentat în trimestrul al treilea din 2018, în termeni nominali, 4454 lei pe gospodărie şi 1713 lei pe persoană, potrivit unui comunicat de presă publicat de Institutul Național de Statistică.

Cheltuielile totale ale populaţiei, au fost, în aceeași perioadă, în medie, de 3891 lei lunar pe gospodărie (1497 lei pe persoană) şi au reprezentat 87,4% din nivelul veniturilor totale.

Datele publicate joi arată că veniturile băneşti au fost, în medie, de 4090 lei lunar pe gospodărie (1573 lei pe persoană), iar veniturile în natură de 364 lei lunar pe gospodărie (140 lei pe persoană). De asemenea, salariile şi celelalte venituri asociate lor au format cea mai importantă sursă de venituri, 67% din veniturile totale ale gospodăriilor.